text: আজকের বাজার | জানুয়ারি ২২, ২০২০ ৪:১৩
  নির্বাচনী গণসংযোগ চালানোর সময় হামলার ঘটনায় নির্বাচন কমিশন(ইসি)কী পদক্ষেপ নেয় তা দেখার অপেক্ষায় রয়েছেন ঢাকা উত্তর সিটি করপোরেশন(ডিএনসিসি)নির্বাচনে বিএনপির মেয়রপ্রার্থী তাবিথ আউয়াল।
  বুধবার সকালে রাজধানীর আশকোনা হজ ক্যাম্প এলাকায় নির্বাচনী জনসংযোগ করার সময় সাংবাদিকদের সাথে আলাপকালে তিনি বলেন,'আমাদের নির্বাচনী গণসংযোগ করার সময় গতকাল (মঙ্গলবার) চালানো হামলার ঘটনা তদন্তে ইসি ৪৮ ঘণ্টা সময় চেয়েছে এবং একটি তদন্ত কমিটি গঠন করেছেন।'
  তাবিথ বলেন, হামলার বিষয়টি আমরা ইসিকে জানিয়েছি এবং তারা কী ধরনের পদক্ষেপ নেয় তা দেখার অপেক্ষায় আছি। এ বিষয়ে ইসিকে কাজ করা উচিত। মঙ্গলবার সকালে নির্বাচনী গণসংযোগ চালানোর সময় রাজধানীর গাবতলীতে হামলার শিকার হন ডিএনসিসি নির্বাচনে বিএনপির মনোনীত মেয়রপ্রার্থী তাবিথ আউয়াল ও তার দলের নেতাকর্মীরা।
  তাবিথ বলেন,'দুর্নীতি ও অপশাসনে ওপর জনগণ বিরক্ত। সিটি নির্বাচনে ভোটাররা ভোট দিতে পারলে বিএনপির ধানের শীষই জয় হবে।'বিএনপির সাংগঠনিক সম্পাদক শ্যামা ওবায়েদ, যুবদলের সভাপতি সাইফুল আলম নিরব ও যুবদলের (উত্তর) সভাপতি এস এম জাহাঙ্গীর হোসেন প্রমূখ এসময় উপস্থিত ছিলেন। সূত্র-ইউএনবি